'आम आदमी को नहीं मिल सकते समान अवसर'  
कुरैशी ने कहा कि पैसे और ताकत के जोर ने चुनावों को उस स्थिति में लाकर खड़ा कर दिया है जहां आम आदमी को इसमें समान अवसर नहीं मिल सकते।
मुख्य चुनाव आयुक्त एसवाई कुरैशी ने बुधवार को कहा कि पैसे और ताकत के जोर ने चुनावों को उस स्थिति में लाकर खड़ा कर दिया है जहां आम आदमी को इसमें समान अवसर नहीं मिल सकते।  भ्रष्टाचार विरोधी एक सम्मेलन में जब करैशी से पूछा गया कि क्या आम आदमी राजनीति में प्रवेश कर सकता है और चुनाव में बराबरी के अवसरों की उम्मीद रख सकता है तो उन्होंने कहा, वर्तमान स्थिति को देखते हुए इसका जवाब है नहीं। उन्होंने कहा, यदि आपके पास लाखों और करोड़ों रुपये हैं तो आपके पास एक मौका है या यदि आप दादा है तो आपके पास अवसर है। लोग चुनाव खर्च कम करने की बात करते हैं। लेकिन एक आम आदमी के पास कोई मौका नहीं है। यदि एक पार्टी एक दादा को खड़ा करती है तो दूसरी उससे बड़ा दादा खड़ा करेगी। ऐसे में यह सिर्फ उन लोगों के लिए बराबरी का अवसर है। उनकी इस बात से दर्शकों में हंसी की लहर दौड़ गई।